Camera Deputaţilor a adoptat marţi, 7 mai, decizional, proiectul de lege care instituie unele măsuri necesare gestionării migraţiei ilegale şi reducerii mişcărilor migraţioniste secundare, precum şi alinierea cadrului normativ naţional privind domeniul străinilor şi azilului în România la reglementările europene.
Astfel, este instituit dreptul străinului de a rămâne pe teritoriul României până la finalizarea procedurii de azil. Legea merge la promulgare.
Deputaţii au adoptat proiect de lege privind aprobarea Ordonanţei de urgenţă a Guvernului 35/2023 pentru modificarea şi completarea unor acte normative privind domeniul străinilor şi azilului în România.
Având în vedere afluxul masiv de străini proveniţi din zona conflictului armat din Ucraina, pentru a sprijini poliţiştii de imigrări în activitatea de procesare a cererilor de protecţie internaţională, sunt modificate şi completate prevederile legii 122/2006, astfel încât să fie permisă implicarea experţilor Agenţiei Uniunii Europene pentru Azil (EUAA), potrivit regulamentelor europene, în primirea cererilor de azil şi analizarea dosarelor, conform propunerii legislative.
Senatul a adoptat proiectul pe 12 iunie 2023, iar votul Camerei a fost decizional. Astfel, legea merge la promulgare.